b"\n_START_ARTICLE_\nVar\xc5\xa1avski geto\n_START_PARAGRAPH_\nVar\xc5\xa1avski geto je bil najve\xc4\x8dji izmed judovskih getov, ki ga je ustanovil Tretji rajh v Var\xc5\xa1avi, nekdanji prestolnici Poljske, v \xc4\x8dasu holokavsta med 2. svetovno vojno._NEWLINE_Med letoma 1941 in 1943 so stradanje, bolezni ter deportacije v koncentracijska ter uni\xc4\x8devalna tabori\xc5\xa1\xc4\x8da zdesetkale populacijo geta iz prvotnih 450.000 na domala 70.000 ljudi. Leta 1943 je bil var\xc5\xa1avski geto prizori\xc5\xa1\xc4\x8de var\xc5\xa1avske vstaje, prvega mno\xc5\xbei\xc4\x8dnega mestnega upora proti nacisti\xc4\x8dni okupaciji Evrope.\n_START_SECTION_\nGeto pod nem\xc5\xa1ko okupacijo\n_START_PARAGRAPH_\nVar\xc5\xa1avski geto je ustanovil nem\xc5\xa1ki vrhovni guverner Hans Frank 16. oktobra 1940. V tem \xc4\x8dasu je \xc5\xa1tevilo prebivalcev v getu obsegalo okoli 440.000 ljudi, kar je zna\xc5\xa1alo okrog 37\xc2\xa0% takratne populacije Var\xc5\xa1ave. Poleg tega je velikost geta obsegala okrog 4,5\xc2\xa0% celotne povr\xc5\xa1ine Var\xc5\xa1ave. Nacisti so nato zaprli var\xc5\xa1avski geto pred zunanjim svetom, ko so 16. novembra 1940 okrog njega postavili visok zid, zavarovan z oboro\xc5\xbeenimi stra\xc5\xbeniki._NEWLINE_V naslednjem letu in pol so bili tiso\xc4\x8di poljskih Judov kot tudi nekaj Romov  prepeljani iz manj\xc5\xa1ih mest ter pode\xc5\xbeelja v ta geto, kajti bolezni (\xc5\xa1e posebno tifus) in strade\xc5\xbe so mo\xc4\x8dno zmanj\xc5\xa1ali \xc5\xa1tevilo prebivalcev v getu. Povpre\xc4\x8dni dnevni obrok hrane v letu 1941 za Jude v Var\xc5\xa1avi je bil omejen na zgolj 253 kalorij, kar je mizerno v primerjavi z 2325 kalorijami za nejudovske Poljake ter 5613 kalorijami za nem\xc5\xa1ko prebivalstvo. \xc5\xbdivljenje v getu je opisala in poro\xc4\x8dala skupina Oynega Shabbosa. Leta 1942 je poljski odporni\xc5\xa1ki bojevnik Jan Karski obvestil vlade na zahodu o situaciji v getu ter uni\xc4\x8devalnih tabori\xc5\xa1\xc4\x8dih._NEWLINE_Ve\xc4\x8d kot 100.000 prebivalcev v getu je umrlo zaradi razsajajo\xc4\x8dih bolezni ter strade\xc5\xbea, kot tudi zaradi stalnih pobojev, celo \xc5\xa1e preden so nacisti pri\xc4\x8deli z masovnimi deportacijami prebivalcev iz getovskega Umschlagplatza v Koncentracijsko tabori\xc5\xa1\xc4\x8de Treblinka v \xc4\x8dasu Akcije Reinhard. Med Tisho B'Avom, 23. julija 1942 ter Jom Kipurjem 21. septembra 1942, je bilo okrog 254.000 prebivalcev geta poslanih v Treblinko in bilo tam umorjenih._NEWLINE_Do konca leta 1942 je postalo jasno, da te deportacije vodijo v smrt in veliko preostalih Judov se je odlo\xc4\x8dilo boriti.\n_START_SECTION_\nVstaja v Var\xc5\xa1avskem getu in uni\xc4\x8denje geta\n_START_PARAGRAPH_\n18. januarja 1943 se je ponudila prva prilika za oboro\xc5\xbeeni upor, ko so Nemci pri\xc4\x8deli s kon\xc4\x8dnim izgonom preostalih judov. Judovski odporniki so imeli nekaj uspeha: izseljevanje se je po \xc5\xa1tirih dneh prenehalo in judovski odporni\xc5\xa1ki organizaciji \xc5\xbbydowska Organizacja Bojowa ter \xc5\xbbydowski Zwi\xc4\x85zek Wojskowy iz geta sta prevzeli nadzor nad getom, si za\xc5\xa1\xc4\x8ditili hrbet, se postavili na polo\xc5\xbeaje ter pri\xc4\x8deli z operiranjem proti nem\xc5\xa1kim judovskim sodelavcem. V naslednji treh mesecih so se vsi prebivalci geta pripravljali na tisto, kar naj bi postalo kon\xc4\x8dni boj._NEWLINE_Kon\xc4\x8dna bitka se je pri\xc4\x8dela na ve\xc4\x8der pred pasho (judovskim praznikom osvoboditve izpod egiptovskega su\xc5\xbeenjstva), 19. aprila 1943, ko je ve\xc4\x8dje \xc5\xa1tevilo oboro\xc5\xbeenih nacistov vkorakalo v geto. Po prvotnem slabem za\xc4\x8detku so za\xc4\x8deli Nemci po razporeditvenem povelju, ki ga je odredil J\xc3\xbcrgen Stroop, sistemati\xc4\x8dno za\xc5\xbeigati in uni\xc4\x8devati blok za blokom, se premikali v krogu in ubili vsakega Juda, ki so ga lahko na\xc5\xa1li. Glavnina odpora se je kon\xc4\x8dal 23. aprila 1943, nem\xc5\xa1ka operacija pa se je uradno kon\xc4\x8dala v sredini maja, z simboli\xc4\x8dnim vrhom v uni\xc4\x8denju Velike sinagoge v Var\xc5\xa1avi, 16. maja 1943._NEWLINE_\xc4\x8ce upo\xc5\xa1tevamo uradno poro\xc4\x8dilo, je bilo na koncu 56.000 ljudi ubitih na mestu samem ali deportiranih v nacisti\xc4\x8dna koncentracijska tabori\xc5\xa1\xc4\x8da, najve\xc4\x8d v Treblinko."